# Lisensiya ng Copyright para sa Moodle

> Ang pangalang Moodle™ ay rehistradong trademark ng The Moodle Trust.
> Kung binabalak ninyong gamitin ang pangalan para magpromote ng komersiyal na serbisyong Moodle,
> kailangan ninyong humingi ng permiso mula sa Trust sa pamamagitan ng moodle.com helpdesk,
> alinsunod sa normal na mga restriksiyon ng trademark. Walang restriksiyon
> sa kung paano ninyo gagamitin ang pangalan sa iba pang konteksto.

> Ang Moodle software ay Copyright ni © 1999 at patuloy, Martin Dougiamas.

> Ang program na ito ay timawang program (free software); maaari mo itong ipamahaging muli at/o baguhin
> alinsunod sa itinatadhana ng GNU General Public License na inilathala ng
> Free Software Foundation; maging bersiyon 2 ng Lisensiya, o
> (kung gusto ninyo) anumang mas bagong bersiyon.

> Ipinamamahagi ang program na ito sa pag-asang magigi itong
> kapakipakinabang, subali't WALA ITONG ANUMANG WARANTI, ni ang pahiwatig
> ng waranti ng KAANGKUPAN NA MAIKALAKAL O KAANGKUPAN SA ISANG PARTIKULAR
> NA GAMIT. Tingnan ang GNU General Public License para sa detalye
> (inilakip sa ibaba).

> #

> ##

> ####

> ####

> ####

> #

> ####

> #

> #

>     	 HINDI OPISYAL NA TINAGALOG NA GNU GENERAL
>     PUBLIC LICENSE VERSION 2 Burador 0.3

>     Paunawa

>     **This is an unofficial translation of the GNU General Public License
>     into Tagalog, it was not published by the Free Software Foundation, and
>     does not legally state the distribution terms for software that uses the
>     GNU GPL--only the original English text of the GNU GPL does that.
>     However, we hope that this translation will help Tagalog speakers
>     understand the GNU GPL better.**

>     **Hindi opisyal ang tinagalog na GNU General
>     Public License na ito.
>     Hindi ito inilathala ng Free Software Foundation, at hindi nito
>     itinatakda ang legal na mga tadhana sa pamamahagi ng kompyuter program
>     na gumagamit ng GNU GPL-- tanging ang orihinal na ingles na GNU GPL ang
>     makakagawa nito.  Magkagayunman, inaasahan namin na makatutulong ito
>     sa mga nagsasalita ng Tagalog na mas maunawaan ng mabuti ang GNU GPL.**

>     Kasaysayan

>     ----------

>     burador 0.3 (bersiyong timawa)
>     Oktubre 14, 2005 - Roel Cantada: Pinalitan ang pamagat ng "Pangkalahatang
>     Lisensiya ng GNU Para sa Madla" mula sa "Pangkalahatang Lisensiya ng GNU Para sa Madla".  Pinalitan
>     ang address ng opisina ng FSF Inc.
>     burador 0.2 (bersiyong timawa)

>     Mayo 25, 2003 -Roel Cantada: Pinamagatang "Hindi Opisyal na Tinagalog na
>     GNU General Public License".  Inilagay ang ingles na paunawa ng pagiging
>     hindi opisyal nito upang maisakatuparan ang panuntunan ng Free Software
>     Foundation sa pagsasalin sa ibang wika ng dokumentong ito.  Nagdagdag ng
>     seksiyong Kasaysayan at Talababa.

>     burador 0.1 (bersiyong timawa)

>     Tinagalog ni Roel Cantada, Pebrero 23, 2003.  Lahat ng pagkakamali sa
>     pagsasatagalog ay sa nagsalin.  Burador lamang ang bersiyong ito dahil
>     marami pang kailangang linawin sa mga salitang ginamit bunga ng politika
>     at ibang usapin sa wika.

>     Tinagalog na Teksto

>     -------------------

>     PANGKALAHATANG LISENSIYA NG GNU PARA SA MADLA, Bersyon 2, Hunyo 1991

>     Karapatang-sipi (C) 1989, 1991 Free Software Foundation, Inc.

>     51 Franklin Street, Fifth Floor, Boston, MA  02110-1301, USA

>     Pinahihintulutan ang lahat na kopyahin at ipamahagi ang
>     letra-por-letrang sipi ng kasulatang lisensiya na ito, ngunit
>     ipinagbabawal ang pagbabago nito.

>     Panimula

>     Dinisenyo ang mga lisensiya para sa karamihang kompyuter-program na
>     ipinagkakait ang inyong kalayaang ibahagi at baguhin ang mga program.
>     Ang Pangkalahatang Lisensiya ng GNU Para sa Madla ay tumbalik nito.  Nilalayon ng
>     Pangkalahatang Lisensiya Para sa Madla na garantiyahan ang inyong kalayaan na ibahagi at
>     baguhin ang timawang program ng kompyuter--tiyakin na ang program ay
>     malaya para sa lahat ng tagagamit. Ipinatutupad ang Pangkalahatang
>     Lisensiya Para sa Madla na ito sa karamihan ng kompyuter-program ng Free Software
>     Foundation at alinmang ibang program na pinagpasiyahan ng mga may-akda
>     na gamitan nito. (May ibang kompyuter-program ng Free Software
>     Foundation na sakop naman ng Pangkalahatang Lisensiya ng Aklatang GNU Para sa Madla)
>     Maaari ninyo ring gamitin ito sa inyong mga program.

>     Ang salitang *free software* sa ingles ay tumutukoy sa kalayaaan at di
>     sa presyo o pagiging libre. (1) Dinisenyo ang aming mga
>     Pangkalahatang Lisensiya Para sa Madla upang matiyak ang inyong  kalayaan na makapagpamahagi ng mga
>     sipi ng timawang kompyuter-program (at magpabayad sa serbisyo, kung
>     nais ninyo), na tumanggap ng *source code* o makuha ito kung nais
>     ninyo, na mabago ang program o magamit ang mga parte nito sa mga bagong
>     timawang program, at malaman na magagawa ninyo ang mga bagay na ito.

>     Upang mapangalagaan ang inyong mga karapatan, kailangan naming
>     pagbawalan ang sinuman na ipagkait ang mga karapatang ito sa inyo o
>     hilingin kayong isuko ang mga karapatang ito.

>     Ang mga pagbabawal na ito ay katumbas ng ilang pananagutan ninyo kung
>     mamamahagi kayo ng sipi ng kompyuter-program, o kung babaguhin ninyo
>     ang program.

>     Halimbawa, kung mamamahagi kayo ng ganitong klase ng program, libre man
>     o may bayad kailangan ninyong bigyan ang nakatanggap ng program ng lahat
>     ng karapatang taglay ninyo.  Dapat ninyong tiyakin, na makakatanggap o
>     makakakuha rin sila ng *source code*.  Dapat ninyo ring ipakita ang mga
>     tadhanang ito sa kanila, upang malaman nila ang kanilang mga karapatan.

>     Pinoprotektahan namin ang inyong karapatan sa pamamagitan ng dalawang
>     hakbang (1) isakarapatang-sipi ang kompyuter-program, at (2) ialok sa
>     inyo ang lisensiyang ito na nagagawad sa inyo ng legal na pahintulot na
>     kopyahin, ipamahagi at/o baguhin ang program.

>     Gayundin, nais naming tiyakin na mauunawaan ng madla na walang waranti
>     ang timawang kompyuter-program na ito, para na rin sa proteksyon namin
>     at bawat may-akda.  Kung ang program ay binago ng iba at pagkatapos ay
>     ipinamahagi, nais naming malaman ng tumanggap ng binagong program na
>     ang kopya nila ay hindi orihinal, upang ang anumang problemang nalikha
>     ng iba ay hindi matampol sa reputasyon ng orihinal na may-akda.

>     Panghuli, ang anumang timawang kompyuter-program ay palagiang nasa
>     panganib ng mga patente sa kompyuter-program.  Nais naming maiwasan ang
>     panganib na idudulot ng pagkuha ng sariling lisensiyang patente ng bawat
>     mamamahaging-muli ng mga timawang kompyuter-program, na magkukumberte
>     sa program na maging pribadong pag-aari.  Upang mahadlangan ang
>     pangyayaring ito, niliwanag namin sa madla na ang anumang patente ay
>     dapat na ipalisensiya para sa malayang gamit ng lahat, kung hindi rin
>     lamang ay huwag nang ipalisensiya.

>     Sumusunod ang mga eksaktong tadhana at kondisyon sa pagkopya,
>     pamamahagi at pagbabago.

>     PANGKALAHATANG LISENSIYA NG GNU PARA SA MADLA

>     MGA TADHANA AT KONDISYON PARA SA PAGKOPYA, PAMAMAHAGI AT PAGBABAGO

>     0. Umiiral ang lisensiyang ito sa anumang program o iba pang likha na
>     may paunawa na ipinaskil ng mayhawak ng karapatang-sipi na nagsasaad na
>     maari itong ipamahagi sa sakop ng Pangkalahatang Lisensiya Para sa Madla.  Tumutukoy ang
>     salitang "Program", sa ibaba, sa anumang ganitong klaseng program o
>     likha, at ang isang "likhang batay sa Program" ay nangangahulugan na
>     alinman sa dalawa, ang Program o anumang likhang-batay-sa-orihinal
>     alinsunod sa itinatadhana ng mga batas sa karapatang-sipi, alalaong
>     baga'y isang likha na nakasanib ang Program o bahagi nito, ito man ay
>     letra-por-letra o may pagbabago at/o isinalin sa ibang wika.  Buhat
>     dito, ang salitang pagsasalin ay kabilang na, nang walang limitasyon,
>     sa terminong "pagbabago".  Tinutukoy ng salitang "ikaw at/o kayo" ang
>     lisensiyado.

>     Hindi sakop ng Lisensiyang ito ang mga gawaing liban sa pagkopya,
>     pamamahagi, at pagbabago, ang iba pa ay nasa labas na ng saklaw nito.
>     Walang hadlang sa pagpapatakbo ng Program, at sakop lamang ang produkto
>     ng Program kung ang nilalaman nito ay likha na batay sa Program (na
>     walang kaugnayan sa pagkakalikha ng produkto sa pamamagitan lamang ng
>     pagpapatakbo ng Program (2)).

>     Nakasalalay ang katotohanan ng nasa itaas sa kung ano ang ginagawa ng Program.

>     1.  Maari mong kopyahin at ipamahagi ang mga letra-por-letrang kopya ng
>     *source code* ng Program na natanggap mo, sa anumang midyum, sa mga
>     kondisyong inilalathala mo sa bawat kopya nang wasto at madaling makita
>     ang wastong paunawa ng karapatang-sipi at tatwa ng waranti; kung
>     pinapanatili mong buo ang lahat ng paunawa na tumutukoy sa LIsensiyang
>     ito at sa kawalan ng anumang waranti, at kung kasama mong ibinibigay sa
>     sinumang iba pang tatanggap ng Program ang kopya ng Lisensiyang ito.

>     Maari kang sumingil ng bayad para sa pisikal na gawaing pagkopya, at
>     kung pipiliin mo, maaari kang mag-alok ng pangangalagang may waranti
>     kapalit ng bayad.

>     2.  Maaari mong baguhin ang kopya o mga kopya mo ng Program o alinmang
>     bahagi nito, alalaong baga'y, gagawa ka ng isang likhang batay sa
>     Program, at kopyahin, at ipamahagi ang mga pagbabago o likha alinsunod
>     sa tinatadhana ng Seksiyon 1 sa itaas, sa kondisyong natutupad mo rin
>     ang lahat nang sumusunod na kondisyon.

>     a) Dapat mong lagyan ng madaling makitang paunawa ang mga binagong
>     *file* na nagsasaad na binago mo ang mga *file* at ang petsa ng anumang
>     pagbabago.

>     u) Ang anumang ipamamahagi o ilalathala mong likha na sa kabuuan o
>     bahagdan ay naglalaman o ibinatay sa Program o anumang bahagi nito ay
>     dapat mong palisensiyahang buo sa ikatlong partido nang walang bayad
>     ayon sa itinatadhana ng Lisensiyang ito.

>     e) Dapat mong lagyan ang binago mong Program ng paunAwa kapag pinatakbo
>     para sa ordinaryong gamit, kung ito ay karaniwang bumabasa ng mga atas
>     nang interaktib kapag pinatakbo na.  Ang iiimprenta o ididisplay na
>     paunawa ng Program ay dapat may wastong paunawa ng karapatang-sipi at
>     babala na walang waranti (o kaya ay nagsasabi na magbibigay ka ng
>     waranti) at na maaaring ipamahaging-muli ng mga tagagamit ang Program
>     ayon sa mga kondisyong ito, at nagsasabi sa tagagamit kung paano
>     makikita ang kopya ng Lisensiyang ito (Liban sa kung ang Program mismo
>     ay interaktib subalit hindi karaniwang nag-iimprenta ng ganitong
>     paunawa, sa ganitong kalagayan ang likha mong batay sa Program ay di na
>     kinakailangang mag-imprenta ng nasabing paunawa).

>     Itinatakda ang mga kondisyong ito sa buong binagong likha.  Ang
>     Lisensiyang ito at mga kondisyon ay hindi lamang maitatakda sa mga
>     bahagi ng binagong likha na matutukoy na hindi batay sa Program, at
>     matwid na maituturing na nagsasarili at bukod na likha,  kung ang
>     nabanggit na bahagi ay ipamamahagi bilang hiwalay na likha.  Subalit
>     kung ipamamahagi mo ang mga bahaging nabanggit na parte ng kabuuan, ang
>     pamamahagi ng buong likha ay dapat na ayon sa tinatadhana ng
>     Lisensiyang ito, na ang pahintulot para sa iba pang nilisensiyahan ay
>     sumasaklaw sa kabuuan, samakatuwid ay para sa bawat isa at bawat bahagi
>     sinuman ang nagsulat nito.

>     Kaya hindi layon ng seksiyon na ito na agawin o hamunin ang mga
>     karapatan mo sa isang likhang ikaw lamang ang nagsulat; sa halip, layon
>     nitong maisakatuparan ang karapatang makontrol ang pamamahagi ng mga
>     likhang-batay-sa-orihinal o kalipunan ng mga likha na batay sa Program.

>     Dagdag pa, ang pagsasama-sama lamang ng mga likha na hindi naman batay
>     sa Program at ng Program (o mga likhang batay sa program) sa isang tomo
>     ng isang midyum na pang-imbakan o pamahagian ay di nagsasakop ng ibang
>     likha sa saklaw ng lisensiyang ito.

>     3.  Maari mong kopyahin o ipamahagi ang Program (o anumang likhang batay
>     dito, alinsunod sa Seksiyon 2) sa anyo ng *object code* o napapatakbo
>     alinsunod sa itinatadhana ng mga Seksiyon 1 at 2 sa itaas, sa
>     kondisyong tutupdin mo rin ang mga sumusunod:

>     a) Samahan ito ng kumpletong katumbas na *source code* na mababasa ng
>     makina, na dapat ay ipamamahagi alinsunod sa itinatadhana ng mga
>     Seksiyon 1 at 2 sa itaas, sa isang midyum na karaniwang ginagamit sa
>     palitan ng kompyuter-program;o,

>     u) Samahan ito ng isang nakasulat na alok, na may-bisa nang di bababa sa
>     tatlong taon.  Ang alok ay magbibigay sa ikatlong partido ng kumpletong
>     kopya ng katumbas na *source code* na nababasa ng makina, kapalit ng
>     kabayarang di tataas sa halaga ng pisikal na pamamahagi alinsunod sa
>     itinatadhana ng mga Seksiyon 1 at 2 sa itaaas sa isang midyum na
>     karaniwang ginagamit sa palitan ng kompyuter-program;o,

>     e) Samahan ito ng impormasyong natanggap ninyo na nag-aalok na mamahagi
>     ng katumbas na *source code*.  (Ang alternatibong ito ay para lamang sa
>     di-komersiyal na pamamahagi at tanging kung natanggap mo ang program sa
>     anyong *object code* o napapatakbo na may kasama nang alok, alinsunod
>     sa Subseksiyon *u* sa itaas.

>     Ang *source code* para sa isang likha ay tumutukoy sa katanggap-tanggap
>     na anyo ng likha na ginagawan ng mga pagbabago.  Para sa napapatakbong
>     likha, ang kumpletong *source code* ay nangangahulugan na lahat ng
>     *source code* ng lahat ng modyul na laman nito, dagdag pa ang anumang
>     kaugnay na mga *file* ng depinisyon ng interpeys, at iskrip na
>     kumukontrol sa kompilasyon at instalasyon ng pinatatakbo.  Gayunman,
>     bilang ispesyal na liban, ang *source code* na ipinamamahagi ay hindi
>     na kailangang samahan ng anumang bagay na karaniwang ipinamamahagi
>     (maging sa anyong *source* o pinatatakbo) kasama ng mayor na piyesa
>     (kompayler, kernel atbp.) ng *operating system* na pinagpapatakbuhan ng
>     pinatatakbong program, maliban na lamang kung ang piyesang iyon ay
>     kasama na ng pinatatakbo.

>     Kung iniaalok ang pamamahagi ng pinatatakbo o *object code* sa
>     pamamagitan ng pahintulot na makopya ito mula sa isang lugar, ang
>     pag-aalok ng katumbas na pahintulot na makopya ang *source code* mula
>     sa parehong lugar ay ituturing na pamamahagi ng *source code*, bagamat
>     ang mga ikatlong partido ay di pinipilit na kopyahin ang *source*
>     kasama ng *object*.

>     4.  Hindi mo maaring kopyahin, baguhin, isublisensiya, o ipamahagi ang
>     Program maliban sa hayagang itinatadhana ng Lisensiyang ito.  Kung
>     hindi, anumang pagtatangkang kopyahin, baguhin, isublisensiya o
>     ipamahagi ang Program na ito ay walang bisa, at awtomatikong mag-aalis
>     ng inyong mga karapatan ayon sa Lisensiyang ito.  Gayunpaman, hindi
>     mapapawalang-bisa ang lisensiya ng mga partidong nakatanggap ng mga
>     kopya, o mga karapatan, mula sa iyo alinsunod sa Lisensiyang  hanggat
>     sila ay ganap na tumutupad sa mga kondisyon.

>     5. Hindi ka pinipilit na tanggapin ang Lisensiyang ito, dahil hindi mo
>     naman ito pinirmahan.  Gayunpaman, walang anumang naggagawad sa iyo ng
>     pahintulot na baguhin at ipamahagi ang Program o mga likhang batay dito.
>     Ang paggawa nito ay ipinagbabawal ng batas kung hindi mo tatanggapin ang
>     Lisensiyang ito.  Samakatuwid sa pamamagitan ng pagbago o pamamahagi mo
>     ng Program (o anumang likha na batay sa Program) ipinapakita mo ang
>     pagtanggap mo sa Lisensiyang ito, at sa lahat ng tadhana at kondisyon
>     nito para sa pagkopya, pamamahagi at pagbabago ng Program o mga likhang
>     batay dito.

>     6. Sa tuwing ipamamahagi mo ang Program (o anumang likha na batay sa
>     Program, ang tumanggap ay awtomatikong tatanggap din ng lisensiya mula
>     sa orihinal na nagbibigay lisensiya para kopyahin, ipamahagi o baguhin
>     ang Program ayon sa mga tadhana at kondisyon.  Hindi ka maaring
>     magtakda ng dagdag na paghihigpit sa mga paggamit ng mga tumanggap ng
>     mga karapatang iginawad sa kasulatang ito.  Wala kang pananagutan na
>     pasunurin ang mga ikatlong partido sa Lisensiyang ito.

>     7. Kung dahil sa hatol ng hukom o suplong ng pang-aagaw ng patente o
>     anumang kadahilanan (hindi limitado lamang sa usaping patente), may mga
>     kondisyong itinakda sa iyo (maging utos ng korte, kasunduan o iba pa) na
>     sumasalungat sa mga kondiyon ng Lisensiyang ito, hindi mo magagamit
>     itong dahilan para di tupdin ang mga kondisyon ng Lisensiyang ito.  Kung
>     hindi mo kayang mamahagi nang hindi nalalabag ang mga obligasyon mo
>     alinsunod sa Lisensiya kasabay ang sa iba pang may-kaugnayang
>     obligasyon, sa gayon, ang kahihinatnan ay hindi mo na maaring ipamahagi
>     ang Program.  Halimbawa, kung ang isang lisensiyang patente ay
>     nagbabawal na ipamahaging muli nang walang royalti ang Program sa mga
>     tatanggap ng kopya rekta o di-rekta mula sa iyo, wala ka nang magagawa
>     kundi ang huwag mamahagi ng Program upang  matupad mo ang kondisyong
>     nabanggit at ang Lisensiyang ito.

>     Sa anumang partikular na kalagayan na nagbunga ng pagpapawalang bisa o
>     kawalan ng kakayahang ipatupad ang anumang bahagi ng Seksiyong ito ang
>     nalalabing Seksiyon ay ipatutupad at ang Seksiyon sa kabuuan ay
>     ipatutupad sa iba pang kalagayan.

>     Hindi layunin ng Seksiyong ito na pilitin kang mang-agaw ng anumang
>     patente o iba pang pag-angkin ng karapatan sa pag-aari, o hamunin ang
>     bisa ng anumang ganitong pag-aangkin, ang tanging layon ng Seksiyong ito
>     ay protektahan ang integridad ng sistema ng pamamahagi ng timawang
>     kompyuter program, na ipinatutupad sa pamamagitan ng mga praktika ng
>     pangkalahatang lisensiya para sa madla.  Maraming tao ang mapagbigay na nagkaloob ng
>     bahagi nila sa maraming klase ng kompyuter-program na ipinamamahagi sa
>     pamamagitan ng sistemang ito, sa pagtitiwala na hindi pabagu-bago ang
>     pagpapatupad ng sistema.  Nasasa may-akda/nagkaloob na ang pasiya kung
>     nais niyang mamahagi ng kompyuter-program sa pamamagitan ng ibang
>     sistema at hindi maaring igiit ng nilisensiyahan ang gusto nilang sistema.

>     Ang seksiyon na ito ay nilalayong gawing lubos na maliwanag ang anumang
>     pinaniniwalaang kahihinatnang mga pangyayari na ibubunga ng kabuuan ng
>     Lisensiyang ito.

>     8. Kung may hadlang sa isang bansa sa pamamahagi at/o paggamit ng
>     Program, ke sa pamamagitan ng patente o karapatang-sipi sa mga
>     interpeys, maaring magdagdag ng hayag na limitasyong pangheograpiya sa
>     pamamahagi ang orihinal na nagtataglay ng karapatang-sipi na siyang
>     naglagay ng Program sa sakop ng Lisensiyang ito.  Ang limitasyon ay
>     magbabawal sa pamamahagi sa mga bansang iyon, maliban sa, o sa pagitan
>     ng, mga bansang di pinagbabawalan.  Sa ganitong kaso, idinadagdag sa
>     Lisensiya ang limitasyong nabanggit na parang isinulat sa katawan ng
>     Lisensiyang ito.

>     9. Maaring maglathala ang Free Software Foundation ng nirebisa at/o
>     bagong bersyon ng Pangkalahatang Lisensiya Para sa Madlang ito sa panapanahon.  Ang
>     ganoong mga bagong bersyon ay magiging katulad sa diwa ng kasalukuyang
>     bersyon, subalit naiiba sa detalye upang matugunan ang mga bagong
>     suliranin at usapin.

>     Bawat bersyon ay may napagkakakilanlang bilang ng bersyon.  Kung ang
>     Program ay nagtatakda ng bilang ng bersyon ng Lisensiyang ito na
>     ipinatutupad dito at "anumang susunod na bersyon (3)" (kung walang
>     itinatakdang bilang ng bersyon ng lisensiya ang Program, maaari kayong
>     mamili ng bersyon na inilathala ng Free Software Foundation), maari
>     kayong mamili kung susundin ninyo ang mga tadhana at kondisyon ng
>     bersiyong iyon o anumang susunod na bersyon na inilathala ng Free
>     Software Foundation.

>     10. Kung gusto mong gumamit ng parte ng isang Program sa iba pang
>     timawang program na ang mga kondisyon sa pamamahagi ay naiiba, sumulat
>     ka sa may-akda upang makahingi ng pahintulot. Sumulat naman sa Free
>     Software Foundation para sa mga kompyuter-program na may karapatang-sipi
>     ng Free Software Foundation; minsan ay nagbibigay kami ng eksepsiyon.
>     Ang aming pasiya ay papatnubayan ng dalawang layon, una ang
>     pagpapanatili ng kairalang timawa ng lahat ng likhang batay sa aming
>     timawang kompyuter program at pangalawa ang pagtataguyod ng
>     pangkalahatang pagbabahaginan at muling-paggamit ng kompyuter-program.

>     WALANG WARANTI

>     11) SA DAHILANG ANG PROGRAM AY NILILISENSIYAHAN NANG LIBRE, WALANG
>     WARANTI ANG PROGRAM, ALINSUNOD SA PINAHIHINTULUTAN NG MGA MAY KAUGNAYANG
>     BATAS.  MALIBAN NA LAMANG KUNG IPINAHAYAG NANG NAKASULAT, IHINAHANDOG NG
>     MGA MAY-HAWAK NG KARAPATANG SIPI AT/O IBA PANG PARTIDONG SANGKOT ANG
>     PROGRAM NA "AS IS" NANG WALANG ANUMANG KLASE NG WARANTI, KE HAYAG O
>     PAHIWATIG, KASAMA NA ANG, SUBALIT HINDI LIMITADO SA, PAHIWATIG NA
>     WARANTI NG KAANGKUPAN NA MAIKALAKAL AT KAANGKUPAN SA ISANG
>     PARTIKULAR NA GAMIT.  ANG LAHAT NG PANGANIB NA BUNGA NG KALIDAD AT
>     PAGTAKBO NG PROGRAM AY NAKAATANG SA IYO.  KUNG SAKALING MAPATUNAYANG
>     MAY SIRA ANG PROGRAM, SASAGUTIN MO ANG LAHAT NG GASTOS SA PAGSASAAYOS,
>     PAGKUKUMPUNI O PAGWAWASTO.

>     12) HINDI MANANAGOT KAILANMAN AT/O SA ANUMANG PANGYAYARI ANG SINUMANG
>     MAYHAWAK NG KARAPATANG-SIPI, O SINUMANG IBANG PARTIDO NA MAAARING
>     NAGBAGO AT/O NAMAHAGI NG PROGRAM NA ITO ALINSUNOD SA PAHINTULOT SA
>     ITAAS, SA IYO PARA SA ANUMANG PINSALA, KABILANG ANG ANUMANG
>     PANGKALAHATAN, ISPESYAL, INSIDENTAL O BUNGA NG PINSALA NA NAGMULA SA
>     PAGGAMIT O HINDI PAGTAKBO NG PROGRAM KASAMA ANG, SUBALIT HINDI LIMITADO
>     SA, PAGKAWALA NG MGA DATOS O PAGKAKAMALI SA PAGLIKHA NG MGA DATOS O
>     PAGKALUGI MO O IKATLONG PARTIDO O HINDI PAGANDAR/PAGKASIRA NG PROGRAM
>     HABANG PINATATAKBO KASABAY/KAUGNAY NG IBA PANG PROGRAM.  KAHIT NA ANG
>     MAYHAWAK NG KARAPATANG-SIPI O IBA PANG PARTIDO AY NAPASABIHAN NA NG
>     POSIBILIDAD NG GANOONG PINSALA, MALIBAN KUNG ITINAKDA NG MAY KAUGNAYANG
>     BATAS O NAPAGKASUNDUAN SA KASULATAN.

>     KATAPUSAN NG MGA TADHANA AT KONDISYON

>     Paano Ipatutupad ang mga Tadhanang ito sa inyong mga Bagong Program

>     Kung nagdidibelop ka ng bagong program, at nais mong maging labis na
>     kapakipakinabang ito sa madla, ang pinakamabisang paraaan ay gawin
>     itong timawang kompyuter-program na maaring ipamahagi at baguhin ng
>     lahat ayon sa mga tadhanang ito.

>     Para magawa ito, ikabit ang dalawang sumusunod na paunawa sa inyong
>     program.  Pinakaligtas na ikabit ito sa simula ng bawat *source file*
>     upang epektibong maipabatid ang kawalan ng waranti, at bawat *file* ay
>     dapat man lamang na may linya ng "karapatang-sipi" at panturo sa lugar
>     kung saan makikita ang buong paunawa.

>     <isang linyang nagsasabi ng pangalan ng program at kung ano ang
>     ginagawa
>     nito>

>     karapatang-sipi © <taon> <pangalan ng may-akda>

>     Timawang kompyuter-program ang program na ito; maaari mong ipamahagi
>     muli at/o baguhin ito alinsunod sa itinatadhana ng Pangkalahatang
>     Lisensiya ng GNU Para sa Madla na inilathala ng Free Software Foundation; ke bersyon
>     2 ng lisensiya o (sa iyong pasiya) anumang susunod na bersyon.

>     Ipinamamahagi ang program na ito sa pag-asang magiging kapakipakinabang,
>     subalit WALANG ANUMANG WARANTI, ni ang pahiwatig ng waranti ng
>     KAANGKUPAN NA MAIKALAKAL O KAANGKUPAN SA ISANG PARTIKULAR NA
>     GAMIT.  Tingnan ang Pangkalahatang Lisensiya ng GNU Para sa Madla para sa detalye.

>     Nakatanggap ka dapat ng kopya ng Pangkalahatang Lisensiya ng GNU Para sa Madla kasama ng
>     program na ito; kung hindi, sumulat sa Free Software Foundation Inc.,
>     51 Franklin Street, Fifth Floor, Boston, MA  02110-1301, USA.

>     Idagdag din ang impormasyon kung paano ka makokontak sa pamamagitan ng
>     elektroniko o koreyo.

>     Kung ang program ay interaktib, gawin itong maglalabas ng maikling
>     paunawa tulad ng nasa baba, kapag nagsimula sa modang interaktib.

>     Gnomovision bersyon 69, Karapatang-sipi (C) taon pangalan ng may-akda.
>     WALANG WARANTI ang Gnomovision; para sa detalye iteklado ang 'ipakita
>     w'. Ito ay timawang kompyuter-program at ginaganyak kayong ipamahagi ito
>     ayon sa ilang kondisyon; iteklado ang 'ipakita k' para sa detalye.

>     Ang kunwaring atas na 'ipakita w' at 'ipakita k' ay dapat magpakita ng
>     angkop na parte ng Pangkalahatang Lisensiya Para sa Madla.  Siyempre maaaring ibang atas
>     ang gamitin ninyo sa halip na 'ipakita w' at 'ipakita k',; maari rin
>     itong maging klik ng maws o aytem ng menu--kung alin ang nababagay sa
>     inyong program.

>     Dapat mo ring palagdain sa isang pagtatwa, kung kinakailangan,  ng
>     pag-angkin sakarapatang-sipi ng program ang inyong amo (kung
>     nagtatrabaho ka bilang programer) o ang paaralan ninyo, kung mayroon.

>     Halimbawa, palitan ang mga pangalan:

>     Sa bisa ng kasulatang ito ay tinatatwa ng Yoyodne, inc. ang pag-aangkin o
>     paghahabol sa lahat ng interes sa karapatang-sipi sa program na
>     "Gnomovision" (na dumadaaan sa kompayler) na isinulat ni Jaime Haker.

>     <lagda ni Ty Coon> ika-1 Abril 1989

>     Ty Coon, Presidente ng Vice

>     Hindi pinahihintulutan ng Pangkalahatang Lisensiya Para sa Madlang ito ang paglalahok ng
>     Program ninyo sa program na pribadong pag-aari.  Kung ang program mo ay
>     *subroutine library* maaring maging mas kapakipakinabang na pahintulutan
>     mong maglink ang mga pribadong-pag-aaring aplikasyon sa aklatan.  Kung
>     ito ang gusto mong gawin, gamitin mo ang Pangkalahatang Lisensiya
>     ng Aklatang GNU Para sa Madla(4) sa halip na Lisensiyang ito.

>     Talababa

>     (1) Ang kalituhan sa kahulugan ng *free* ay sa
>     wikang ingles lamang at
>     hindi sa Tagalog.  Magkaiba ang libre at malaya sa Tagalog.
>     Ngunit
>     may tatlong maaaring pagpiliian ng pagtatagalog ng salitang *free*. Ito
>     ay malaya, timawa at mahadlika.  Ang salitang malaya ang pinakapalasak
>     subalit nakatali ito sa larangan ng pulitika,  alalaong baga'y kalayaan
>     ng tao. Ang salitang timawa ang taal na salitang malaya, tumutukoy ito
>     sa uri ng taong  malaya noong panahon ng baranggay kasama pa ang mga
>     pinalayang alipin noong panahon ng kastila. Subalit may masamang
>     konotasyon sa panahon ngayon ang salitang timawa, nangangahulugan na
>     ito ng dayukdok. Ang mahadlika ay sinasabing
>     salita lamang sa mga Tagalog at Tausug, may konotasyon naman itong
>     aristokrata bunga ng pagkakamali sa pagsasalin sa Kastila.  Pinili ng
>     nagsatagalog na ito ang salitang timawa.

>     (2) Ang ibig kayang sabihin nito ay hindi sakop
>     ang naging produkto dahil lamang sa pagtakbo ng Program? hindi ako
>     nasisiyahan sa pagkatagalog ng pangungusap na ito.

>     (3) a.b. susunod na bersiyon ng lisensiya.

>     (4) hinalihinan na ng Mas Maluwag na Pangkalahatanag
>     Lisensiya ng GNU Para sa Madla(Lesser GNU Public License)

Dokumentasyon ng Moodle

Version: $Id: licence.html,v 1.1.2.5 2006/02/06 10:00:39 moodler Exp $